[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.5.2009

KOM(2009) 237 endelig

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af Rådets forordning (EF) nr. 814/2000 om informationsforanstaltninger vedrørende den fælles landbrugspolitik {SEC(2009) 684}

RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af Rådets forordning (EF) nr. 814/2000 om informationsforanstaltninger vedrørende den fælles landbrugspolitik

I. Indledning

Denne rapport vedrører gennemførelsen af Rådets forordning (EF) nr. 814/2000 for årene 2007–2008.

Målsætningerne for informationsforanstaltningerne vedrørende den fælles landbrugspolitik som fastlagt i forordning (EF) nr. 814/2000 er:

at bidrage til dels at forklare og dels at iværksætte og udvikle denne politik |

at styrke den europæiske landbrugsmodel og befolkningens forståelse af den |

at informere landbrugerne og andre, der bor i landdistrikterne |

at oplyse offentligheden om den fælles landbrugspolitiks målsætninger og aktiviteter. |

- Aktiviteterne er inddelt i to hovedkategorier:

aktiviteter, der foreslås af tredjepartsorganisationer og medfinansieres af EGFL, og som kan være årlige arbejdsprogrammer eller specifikke foranstaltninger (tilskud) |

aktiviteter iværksat på Kommissionens initiativ og finansieret 100 % af EGFL ("direkte aktiviteter"). |

- Rådet har besluttet (artikel 8 i forordning (EF) nr. 814/2000), at Kommissionen hvert andet år skal forelægge Europa-Parlamentet og Rådet en rapport om gennemførelsen af denne forordning. Denne er den tredje rapport. Den første rapport, som dækkede årene 2000–2002, blev fremlagt i maj 2003[1]. Den anden rapport for årene 2003-2006 blev fremlagt i juni 2007[2].

De bilag, der er nævnt i teksten, findes i det ledsagende arbejdsdokument fra Kommissionens tjenestegrene.

II. Budget

For 2007 var der afsat de samme budgetmidler (6,5 mio. EUR) som for 2006 til informationsforanstaltninger under budgetpost 05 08 06. I 2008 blev budgettet forhøjet til 7 mio. EUR.

Fordelingen mellem Kommissionens egne aktiviteter og tredjepartsorganisationers medfinansierede aktiviteter (tilskud) var som følger:

2006: direkte aktiviteter (3 700 000 EUR) (57 %) – tilskud (2 800 000 EUR) (43 %)

2007: direkte aktiviteter (3 900 000 EUR) (60 %) – tilskud (2 600 000 EUR) (40 %)

2008: direkte aktiviteter (4 000 000 EUR) (57 %) – tilskud (3 000 000 EUR) (43 %).

Hvad forpligtelser angår, nåede budgetgennemførelsen op på 88 % for 2007 og 91 % for 2008. Det afspejler den fortsat stigende udnyttelse af de budgetmidler, der er afsat til tilskud i rapporteringsperioden.

III. Fordeling af finansierede aktiviteter (udtrykt i forpligtelsesbevillinger)

Den første rapport om gennemførelsen af Rådets forordning (EF) nr. 814/2000 for årene 2000–2002 beskrev revisionen af gennemførelsesbestemmelserne for tilskud og de betydelige forbedringer af foranstaltningerne, der er gennemført (forenkling, øget gennemsigtighed, bedre evaluering af de foreslåede informationsaktiviteter, bedre definition af de budskaber, der skal meddeles, og bedre formidling). I den anden rapport for årene 2003-2006 blev der taget hensyn til resultaterne af evalueringen af de i forbindelse med forordningen iværksatte foranstaltninger, der blev gennemført som led i de særlige rammebestemmelser for Kommissionens evalueringspolitik for årene 2000–2005[3], og rapporten beskrev den opstillede strategi og de foranstaltninger, der blev truffet til gennemførelse af Europa-Kommissionens kommunikationspolitik for forbedring af borgernes forståelse af EU. Strategien blev videreført i årene 2007-2008. Bestræbelserne på at øge den brede befolknings og landbobefolkningens forståelse af den fælles landbrugspolitik blev uddybet og intensiveret. Den årlige indkaldelse af forslag til medfinansierede foranstaltninger blev revideret med henblik på at tilskynde til en bredere deltagelse af ikke-landbrugsorganisationer og gennemførelse af foranstaltninger til fordel for et bredere publikum[4]. Generelt blev der sat mere fokus på at udpege særlige målgruppers behov, bedre definition af hensigtsmæssige budskaber, informationsaktiviteter og formidlingsstrategier samt evaluering og feedback med henblik på at opfylde forordningens målsætninger.

1. Tilskud (kommunikationsaktiviteter iværksat på initiativ af tredjepartsorganisationer)

Foruden foranstaltninger som seminarer og konferencer blev der i rapporteringsperioden lagt stor vægt på at anvende budgetmidlerne til bl.a. at medfinansiere informationskampagner, inkl. tv- og radioprogrammer og audiovisuelle produktioner.

Efter forordningen kan der gennemføres to slags foranstaltninger, nemlig specifikke informationsforanstaltninger og årlige arbejdsprogrammer. En specifik informationsforanstaltning omfatter tids- og stedbegrænsede informationsarrangementer, der gennemføres på basis af et enkelt budget. Et årligt arbejdsprogram omfatter sæt af to til fem specifikke informationsforanstaltninger. For 2008 blev det besluttet kun at acceptere specifikke informationsforanstaltninger til medfinansiering i den årlige indkaldelse af forslag for dét år. Målet var yderligere at forenkle tilskudsordningen og sikre fordelingen af ressourcerne til et større antal modtagere.

Den maksimale finansieringssats for ovennævnte foranstaltninger er 50 % af de støtteberettigede omkostninger. Satsen kan dog forhøjes til 75 % i undtagelsestilfælde som specificeret i gennemførelsesforordningen og beskrevet i forslagsindkaldelsen. I rapporteringsperioden blev kun 2 foranstaltninger (af i alt 106) finansieret med mere end 50 %, begge i 2008. Den ene vedrørte seminarer, som blev organiseret af en EU-dækkende organisation, om økologiske produkters og økologisk landbrugs betydning for den fremtidige udvikling af den fælles landbrugspolitik (68,69 %); den anden vedrørte en informationskampagne om den fælles landbrugspolitik i en medlemsstat i EU-12 (75 %). De blev anset for at være af ekstraordinær interesse på linje med kriterierne i forslagsindkaldelsen, der fremhævede betydningen for den brede offentlighed, den høje tekniske kvalitet og omkostningseffektivitet og formidlingsplanernes effektivitet, som skulle sikre, at informationen blev formidlet til det størst mulige publikum.

I forbindelse med forslagsindkaldelsen for 2007 blev 12 programmer og 27 specifikke aktiviteter medfinansieret. Det bemærkes, at hvert program omfatter en række aktiviteter, og at de 12 finansierede programmer omfattede 32 specifikke aktiviteter, svarende til i alt 59 aktiviteter i 2007. I 2008 blev 47 specifikke aktiviteter medfinansieret, svarende til i alt 106 aktiviteter for de to år. Desuden blev 3 aktiviteter fra foregående år medfinansieret igen med 2008-budgetmidler, da disse aktiviteter ikke kunne afsluttes rettidigt i de pågældende regnskabsår. Der blev givet tilskud til 62 konferencer og seminarer, 26 informationskampagner, 9 audiovisuelle produktioner, 5 publikationer, 2 deltagelser i messer, 1 besøg og 1 e-læringsprogram om den fælles landbrugspolitik.

I rapporteringsperioden blev der ydet tilskud på basis af følgende temaer – den fælles landbrugspolitik i almindelighed (9), reform af den fælles landbrugspolitik (42), den fælles landbrugspolitiks fremtid (15), udvikling af landdistrikter (19), fælles markedsordninger bl.a. for vin, frugt og grøntsager og mælk (9), økologisk landbrug (5), bæredygtig udvikling (3), kvalitet (2), andet (2).

[pic]I 2007–2008 afspejlede det stigende antal audiovisuelle foranstaltninger den større betydning, der tillægges audiovisuelle projekter i den årlige forslagsindkaldelse på grund af deres potentiel for at nå ud til et større publikum og den brede offentlighed. En række foranstaltninger tog også sigte på at undervise skolebørn om landbruget.

Modtagerne kan opdeles efter følgende typer: landbrugets erhvervsorganisationer (39), ngo'er (30), den private sektor (20), regionale og lokale myndigheder (17).

[pic]Disse omfattede EU-dækkende miljø- og landboorganisationer. Desuden indtager medieorganisationer, universiteter og nationale landboorganisationer (som ofte er medlemmer af EU-dækkende organer) en vigtig plads på listen over modtagere. For en del af de medfinansierede aktiviteter benyttede modtagerne sig af muligheden for at inddrage andre organisationer som partnere i gennemførelsen af projekterne.

Nedenstående tabel viser antallet af indkomne og godkendte ansøgninger pr. medlemsstat.

Tabel I

[pic]Bilag 1 indeholder en oversigt over de tilskud, der er ydet i rapporteringsperioden. Oplysninger om de enkelte tilskud kan fås på Europa-webstedet: http://ec.europa.eu/agriculture/grants/capinfo/index_en.htm

I forslagsindkaldelserne blev der lagt stor vægt på medfinansierede aktiviteter med stor værditilvækst og anvendelse af mere end ét medie. Som tidligere blev der også lagt stor vægt på en bedre definition af målgrupper og bedre formidling af information. Ansøgerne skulle fremlægge en medieplan for deres projektforslag, herunder nærmere oplysninger om projektgennemførelse, levering af budskab og måling af effektivitet. Det skal nævnes, at et stort antal medfinansierede aktiviteter i rapporteringsperioden nåede ud til et bredere publikum end de direkte deltagere takket være fagpressens og mediernes multiplikatoreffekt og den øgede brug af internettet som formidlingsværktøj.

I 2007-2008 omfattede tilskudsmodtagerne igen EU-dækkende erhvervsorganisationer, der ofte har hovedkvarter i Belgien. En stor del af de medfinansierede aktiviteter blev igen gennemført i Italien, som viser stor interesse for sådanne foranstaltninger. Interessen i den nordlige del af EU var igen generelt ret beskeden.

Det skal tilføjes, at der var en stigning i antallet af ansøgninger fra de nye medlemsstater i forhold til tidligere års meget få ansøgninger. Der er to grunde til denne ændring. For det første gjorde Kommissionens tjenestegrene en større indsats for at øge kendskabet til forslagsindkaldelserne i disse lande. For det andet blev visse informationsforanstaltninger aktivt understøttet i de nye medlemsstater i denne periode. Kommissionen vil fortsat undersøge mulighederne for at øge det større kendskab til medfinansierede aktiviteter.

2. Kommunikationsaktiviteter iværksat på initiativ af Kommissionen

Som i den foregående periode blev der i 2007–2008 finansieret et stort antal aktiviteter på Kommissionens initiativ. De blev ofte gennemført med ekstern teknisk bistand. Omkring 60 % af budgettet var øremærket til disse foranstaltninger i 2007 og omkring 57 % i 2008.

Bilag II indeholder en liste over alle kommunikationsinitiativer iværksat af Kommissionen i 2007–2008 og udgifterne til dem.

Konferencer

I 2007-2008 fortsatte samarbejdet med medlemsstaterne, Europa-Parlamentet og andre tjenester i Kommissionen samt ngo'er om tilrettelæggelsen af konferencer. Kommissionen bidrog således til det franske formandskabs konference om fødevaresikkerhed "Who will feed the World?" den 3. juli 2008. Også i juli 2008 blev der afholdt en konference om EU's rolle for et bæredygtigt vandforbrug i landbruget som en del af arrangementerne i EU's pavillon på den internationale udstilling "Water and sustainable development" i Zaragoza.

Som de foregående år udgjorde konferencerne et forum for en bred høring og dialog om EU-politiske spørgsmål. I februar 2007 samlede konferencen om "Food Quality Certification – Adding Value to Farm Produce" således alle interesserede parter (landbrugere, producenter, forarbejdere, distributører) i Bruxelles for at drøfte certificering af fødevarekvalitet. Konferencen var et vigtigt bidrag til drøftelserne om en bredere revision af kvalitetspolitikken for landbrugsprodukter. I april 2007 deltog unge landbrugere fra EU-27 i en "dialogdag" med kommissæren for landbrug og udvikling af landdistrikter om EU-landbrugets fremtid. Arrangementet blev transmitteret live på internettet med brug af streamingteknik.

I oktober 2008 blev der på Cypern gennemført et højprofileret arrangement om udvikling af landdistrikterne: "Europe's rural areas in action: facing the challenges of tomorrow". Repræsentanter fra en lang række sektorer (ministre, landbrugere, tovholdere og akademiske eksperter) udvekslede ideer og erfaringer om udfordringerne for landdistrikterne i EU.

Formidling over internettet inddrog et bredere publikum i drøftelserne af disse spørgsmål.

Deltagelse i/stande på messer

Kommissionens interesse for lokalsamfundene kom igen til udtryk i deltagelsen i messer i 2007-2008. Samarbejdet med andre EU-institutioner, medlemsstaterne, civilsamfundsorganisationer og andre tjenestegrene i Kommissionen om tilrettelæggelsen af relevante arrangementer blev uddybet. Deltagelsen i messer udgjorde fortsat en platform for dialogen med landbrugere, tovholdere og den brede offentlighed om den fælles landbrugspolitik og udviklingen af landdistrikterne. Særlige aktiviteter blev gennemført for skolebørn med henblik på at fremme en bedre ernæring og ordninger for mælk, frugt og grøntsager i skolerne. Denne indsats for at formidle arrangementer og budskaber for den brede offentlighed vil fortsætte i de kommende år.

Deltagelsen i messer i de nye medlemsstater blev udvidet i denne periode. Den blev suppleret med bestræbelser på at fremme dialogen med landdistrikternes organer og civilsamfundsorganisationer i disse lande.

Publikationer

Publikationsaktiviteten fortsatte med at afspejle lovgivningsprogrammet og de seneste Eurobarometer-undersøgelser af kommunikationsbehovene. Reformen af den fælles markedsordning for vin, sundhedstjekket af den fælles landbrugspolitik og kvalitetspolitikken var vigtige emner, og der blev fremstillet en række brochurer om spørgsmål af interesse for den brede offentlighed.

I rapporteringsperioden fortsatte udviklingen inden for elektroniske publikationer, og Europa-Kommissionens informationsrelænetværk blev i højere grad benyttet til at distribuere publikationer af interesse for den brede offentlighed.

Websted

Webstedet "Landbrug og Udvikling af Landdistrikter" blev udviklet yderligere i rapporteringsperioden navnlig som en vigtig kilde til specialviden om den fælles landbrugspolitik og udvikling af landdistrikterne.

Den 1. oktober 2008 blev der taget endnu et vigtigt skridt til at gøre den fælles landbrugspolitik mere gennemskuelig: det kapitel om modtagere af landbrugsstøtte, der blev påbegyndt for to år siden, indeholder nu en række links til medlemsstaternes websteder med oplysninger om modtagere af landbrugsstøtte (ELFUL for betalinger i perioden 1. januar til 15. oktober 2007) i overensstemmelse med artikel 44a i Rådets forordning (EF) nr. 1290/2005, som ændret ved Rådets forordning (EF) nr. 1437/2007[5] og Kommissionens forordning (EF) nr. 259/2008[6]. Senest den 30. april 2009 vil modtagere af EGFL-betalinger også være omfattet af de respektive websteder i medlemsstaterne, som der alle vil være adgang til på Kommissionens portalside.

Der blev gennemført fem online-høringer (om sundhedstjekket af den fælles landbrugspolitik, skolefrugtordningen, fremtiden for ordningen for uddeling af fødevarer til de socialt dårligst stillede personer, revision af ordningen for de dårligst stillede områder og EU's kvalitetspolitik for landbrugsprodukter). Kommissionens tjenestegrene tog eller vil tage hensyn til bidragene fra interesserede parter og den brede offentlighed i forbindelse med forberedelsen af de respektive lovforslag og andre foranstaltninger.

E-mail-tjenesten "Agriculture Newsdigest", som blev oprettet i 2002, udsendes nu regelmæssigt til over 17 000 abonnenter i hele verden. Tilmeldinger til nyhedsbreve i forbindelse med "Monitoring Agri-trade Policy (MAP)" er steget til 3 750.

Forberedelserne af en helt ny udgave af webstedet i Kommissionens nye organisationsdesign, der bruger webforvaltningsteknologi og tilbyder interaktive værktøjer, startede i 2008, og webstedet forventes lanceret i 2009.

Opinionsundersøgelser

GD Landbrug benytter fortsat Eurobarometer-undersøgelser til at måle EU-borgernes meninger om landbrug, den fælles landbrugspolitik og udvikling af landdistrikterne. Endvidere blev der gennemført en kvalitetsundersøgelse af borgernes holdninger til og viden om landbrug og den fælles landbrugspolitik i 15 medlemsstater i 2007. I 2007 blev der også gennemført en revision af interesserede parters meninger og opfattelser, som forbedrede kendskabet til de organisationer for interesserede parter i EU-27, som har indflydelse på debatten om den fælles landbrugspolitik. GD Landbrug og Udvikling af Landdistrikter bruger resultaterne til at revidere de igangværende kommunikationsaktiviteter.

Endvidere blev databasen over medieorganer af betydning for landbrug og udvikling af landdistrikter også udvidet i betydeligt omfang.

Besøg

I 2007-2008 fortsatte generaldirektoratets besøgsprogram arbejdet med at forbedre kendskabet til den fælles landbrugspolitik og udvikling af landdistrikter blandt den brede offentlighed og navnlig interesserede parter og studerende.

Der blev også lagt stor vægt på at udvikle dialogen med universiteter. Kontakterne til universiteter i medlemsstaterne blev intensiveret. Antallet af foredrag om landbrug og udvikling af landdistrikter i EU blev øget i denne periode og vil stige yderligere i 2009.

IV. Fordelingen af udgifter (forpligtelser og betalinger) mellem tilskud til aktiviteter iværksat af tredjeparter og informationsaktiviteter iværksat på Kommissionens initiativ

2006 | 2007 | 2008 |

Tilskud | Direkte aktiviteter | Tilskud | Direkte aktiviteter | Tilskud | Direkte aktiviteter |

Planlagt budget | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Forpligtelser (EUR) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94 % | 97 % | 99 % | 81 % | 84 % | 97 % |

Betalinger | 1 578 865 | 2 779 904 | 1 702 568 | 2 767 295 | (*) | (*) |

(EUR)(**) |

(*) Tal foreligger endnu ikke – de fleste af aktiviteterne er stadig igangværende.

(**) I relation til forpligtelsesåret og det følgende år (n+1-reglen).

Det skal bemærkes, at de årlige betalinger altid er lavere end de beløb, for hvilke der oprindelig er indgået forpligtelse. For tilskuddenes vedkommende skyldes dette for det første, at de endelige udgifter til aktiviteterne i mange tilfælde er lavere end modtagerens oprindelige skøn, for det andet at ikke alle de udgifter, som anmeldes af modtageren, kan betragtes som støtteberettigede. For aktiviteter, der iværksættes af Kommissionen, er forskellene mindre og skyldes, at der indgås forpligtelser for de højest mulige beløb, som i sidste ende ofte er lavere end oprindeligt planlagt.

V. Kommunikationskampagner om større spørgsmål

I årene 2007-2008 blev der gennemført vidtrækkende kommunikationskampagner om større spørgsmål som del af bestræbelserne på at informere den brede offentlighed om resultaterne af reformen af den fælles landbrugspolitik og betydningen af landdistrikternes udvikling. Det var i overensstemmelse med Europa-Kommissionens prioritering af kommunikationspolitikken og behovet for dialog og debat med henblik på at formindske kløften mellem EU og dets borgere. GD for Landbrug og Udvikling af Landdistrikter øgede derfor sine kommunikationsbestræbelser på at nå ud til den brede offentlighed. Det afspejlede dens kommunikationsstrategi, der blev ajourført i 2006, og dens mandat ifølge Rådets forordning (EF) nr. 814/2000.

Til eksempel blev Kommissionens vedtagelse den 4. juli 2007 af lovforslagene om reform af vinsektoren[7] således markeret med pressemøde og møder med interesserede parter med deltagelse af højtstående embedsmænd i 15 medlemsstater og samtidig med pressekonferencen med kommissæren for landbrug og udvikling af landdistrikter i Bruxelles. I møderne deltog over 250 journalister fra fagpressen og regionale medier og fra lokale tv- og radiostationer. I møderne deltog over 500 interesserede parter fra en lang række civilsamfundsorganisationer, ngo'er, regionale og nationale regeringer og institutioner. Et lignende arrangement blev gennemført den 24. januar 2007 i anledning af Kommissionens vedtagelse af forslagene[8] om reformen af ordningen for frugt og grøntsager.

Kommunikationsaktiviteterne vedrørende sundhedstjekket af den fælles landbrugspolitik var endnu mere vidtrækkende. De omfattede to faser, hvoraf den første vedrørte Kommissionens meddelelse af 20. november 2007[9], som omfattede konferencer med interesserede parter, online-høring og dialog om spørgsmålene under arrangementerne og konferencerne. Særlige publikationer, pressemateriale og online-materiale blev uddelt ved den lejlighed, inkl. audiovisuelt materiale. Anden fase vedrørte lovgivningsforslagene[10] og omfattede en vidtrækkende informationskampagne for næsten alle medlemsstater den 20. og 21. maj 2008. Højtstående embedsmænd deltog også her for at fremlægge, forklare og drøfte forslagene med repræsentanter for erhvervsorganisationer og medier fra hele EU. Over 1 000 interesserede parter og over 350 journalister deltog i møderne, der fik en stor mediedækning. Det var et større kommunikationsarrangement på lokalt plan med alle interesserede parter og dermed også den brede offentlighed.

I 2008 blev der også gennemført en række aktiviteter med henblik på kommunikation, undervisning og større kendskab i forbindelse med skolemælksordningen og ordningen for frugt og grøntsager på skolerne som en del af Kommissionens bestræbelser på forbedre sundhed og ernæring som fastsat i hvidbogen om "En EU-strategi om sundhedsproblemer i relation til ernæring, overvægt og fedme"[11]. En internetkampagne med skolearrangementer og en fotokonkurrence blev gennemført for at udbrede oplysninger om skolemælksordningen. I december 2008 samlede en stor konference regerings- og ikke-regeringsorganer, videnskabsmænd, erhvervsorganisationer, ngo'er og ernæringseksperter omkring et stort arrangement med oprettelse af netværk og udveksling af oplysninger og bedste praksis med henblik på at fremme anvendelsen af ordninger for skolefrugt og –grøntsager i EU. Konferencen gav en god vejledning om planlægningen af fremtidige informationsforanstaltninger på dette område.

Disse intensive kommunikationsbestræbelser har bidraget til at forbedre både den brede offentligheds og interesserede parters forståelse af spørgsmål vedrørende landbrug og udvikling af landdistrikter.

VI. KONKLUSION

I årene 2007-2008 uddybede man bestræbelserne på at øge den brede offentligheds forståelse og accept af den fælles landbrugspolitik og på at fastholde og øge støtten fra interesserede parter inden for landbruget og landdistrikterne. Der blev lagt større vægt på den lokale baggrund for udpegningen af informationsforanstaltninger. Strategiske budskaber blev forbedret og raffineret. Synergien med regerings- og ikke-regeringsorganer og mellem de forskellige kommunikationsværktøjer blev udvidet. Aktiviteter med sigte på et nyere og yngre publikum blev udviklet med brug af internettet og audiovisuelle værktøjer. Der blev sat mere fokus på en bedre udbredelse af information om både samfinansierede aktiviteter og foranstaltninger på Kommissionens initiativ. Vigtige politiske udviklinger blev ledsaget af større informationskampagner i hovedstæderne med møder på højt plan med medier og interesserede parter, hvilket gav muligheder for en åben og fri dialog om de politiske spørgsmål. Det bidrog generelt til at forbedre både landbrugets interesserede parters og den brede offentligheds forståelse af den fælles landbrugspolitiks fordele og landdistriktsudviklingens betydning i overensstemmelse med målsætningerne for forordning (EF) nr. 814/2000.

Bilag:

Bilag I: | Tabeller over tilskud i 2007–2008 |

Bilag II: | Fordeling af Kommissionens direkte aktiviteter i 2007–2008 |

- [1] Rapport fra Kommissionen til Europa-Parlamentet og Rådet om gennemførelsen af Rådets forordning (EF) nr. 814/2000 om informationsforanstaltninger vedrørende den fælles landbrugspolitik (KOM(2003) 235 endelig af 8.5.2003).

[2] Rapport fra Kommissionen til Europa-Parlamentet og Rådet om gennemførelsen af Rådets forordning (EF) nr. 814/2000 om informationsforanstaltninger vedrørende den fælles landbrugspolitik (KOM(2007) 324 endelig af 13.6.2007).

[3] Europa-Kommissionen, GD AGRI Kontrakt AGRI 2005/0421, Evaluering af informationspolitikken for den fælles landbrugspolitik, december 2006.

[4] EUT C 236 af 30.9.2006, s. 71; EUT C 238 af 10.10.2007, s. 9.

[5] EUT L 322 af 7.12.2007, s. 1.

[6] EUT L 76 af 19.3.2008, s. 28.

[7] KOM(2007) 372 endelig af 4.7.2007.

[8] KOM(2007) 17 endelig af 24.1.2007.

[9] KOM(2007) 722 endelig af 20.11.2007.

[10] KOM(2008) 306 endelig af 20.5.2008.

[11] KOM(2007) 279 endelig af 30.5.2007.